लियो टॉल्सटॉय को निर्विवाद रूप से रूस का सबसे महान साहित्यकार कहा जाता है. ‘वार एंड पीस’ और अन्ना करेनिना उनकी सर्वकालिक महान रचनाएं है. अमीर घराने से ताल्लुक रखने वाले टॉलस्टॉय ने 55 साल की उम्र तक आते-आते बिलकुल सादा जीवन अपना लिया था: नंगे पांव चलना, खेती करना और किसानों जैसे कपड़े पहनना. उन्होंने धूम्रपान, शिकार करना और मांसाहार सब छोड़ दिया था. 1891 में अपनी जायदाद का ज्यादातर हिस्सा अपनी पत्नी और बच्चों में बांट कर वे ग्रामीण जीवन से जुड़ गए और दुनिया भर के धर्मों को मानने वालों के साथ संगत करने लगे. टॉलस्टॉय ने अपने विचारों से चर्च की व्यस्थाओं पर ज़बरदस्त प्रहार किया था. बक़ौल टॉल्सटॉय, ‘चर्च का इतिहास क्रूरतापूर्ण और भयावह है और ईसा के सिद्धातों के खिलाफ है....’ यह बात हर जगह, हर धर्म के लिए क्यों इतनी सटीक मालूम होती है? हर धर्म - नए या पुराने - के तथाकथित रक्षकों ने अपना-अपना दमन चक्र चलाया है. यूरोप और ईसाई धर्म भी इससे अछूता नहीं रहा.